Stigmögnun spennu í Mið-Austurlöndum var umfjöllunarefni í sameiginlegri ræðu Norðurlanda í öryggisráði Sameinuðu þjóðanna fyrir helgi þar sem hvatt var til stillingar og að friðsamlegra lausna yrði leitað . Utanríkisráðherra lýsti yfir áhyggjum af ástandinu í færslu á Twitter fyrr í mánuðinum . Í umræðum um stofnsáttmála Sameinuðu þjóðanna sem fram fór í öryggisráðinu á fimmtudag flutti fastafulltrúi Noregs ræðu fyrir hönd Norðurlanda , Íslands þar á meðal , þar sem gildi hans var áréttað . Í ræðunni gerði norski fastafulltrúinn vaxandi spennu í Mið-Austurlöndum að umtalsefni og undirstrikaði þýðingu þess að allir aðilar yfirstandandi deilu sýndu stillingu , tækju upp viðræður og leituðu friðsamlegra lausna á ágreiningi sínum . Alþjóðasamfélagið yrði að gera það sem í valdi þess stæði til að leggja sitt af mörkum við að finna pólitíska lausn til langframa . Fyrr í þessum mánuði ræddi Guðlaugur Þór Þórðarson ólguna í Írak í færslum á Twitter . Í færslu frá 2. janúar lýsti hann yfir áhyggjum af vaxandi spennu og illindum þar og vísaði þar sérstaklega til árása á bandaríska sendiráðið í Bagdad og á herstöðvar í landinu . Daginn eftir áréttaði utanríkisráðherra áhyggjur sínar og hvatti deilendur til að sýna stillingu og leita diplómatískra lausna til að koma í veg fyrir frekari stigmögnun . Hann sagði ennfremur að endurteknar ögranir íranskra stjórnvalda græfu undan friði og stöðugleika í heimshlutanum .